জরুরি শুনানির দরকার নেই! ইন্ডিগো মামলায় কী বলল সুপ্রিম কোর্ট?

ওয়েব ডেস্ক: গত এক সপ্তাহে ইন্ডিগোর (Indigo) প্রচুর বিমান বাতিল হয়। তার জেরে দেশজুড়ে তৈরি হয় বিশৃঙ্খলার পরিস্থিতি। এই ঘটনার মামলায় সোমবার সুপ্রিম কোর্টে (Supreme Court) জরুরি শুনানির (Urgent Hearing) আবেদন জানানো হলেও তা খারিজ করল শীর্ষ আদালত। প্রধান বিচারপতির নেতৃত্বাধীন বেঞ্চ জানায়, কেন্দ্র ইতিমধ্যেই বিষয়টি গুরুত্বের সঙ্গে বিবেচনা করছে এবং এই মুহূর্তে আদালতের তরফে জরুরি শুনানির প্রয়োজন নেই।

গত কয়েকদিন ধরে হঠাৎ করেই বহু ইন্ডিগো ফ্লাইট বাতিল হওয়ায় দেশের বিভিন্ন বিমানবন্দরে বিপাকে পড়েছেন হাজার হাজার যাত্রী। এ বিষয়টি উল্লেখ করে এক আইনজীবী আদালতের দ্বারস্থ হন। তাঁর অভিযোগ, কোনও আগাম তথ্য বা স্পষ্ট ব্যাখ্যা ছাড়াই কোম্পানি ফ্লাইট বাতিল করেছে, যা অত্যন্ত গুরুতর সমস্যা তৈরি করেছে।

আরও পড়ুন: বন্দেমাতরমের সঙ্গে বিশ্বাসঘাতকতা! পার্লামেন্টে নেহরুকে নিশানা মোদির

আইনজীবীর বক্তব্য শোনার পর প্রধান বিচারপতি ও বিচারপতি জয়মাল্য বাগচির বেঞ্চ বলেন, “আমরা বুঝতে পারছি লক্ষ লক্ষ মানুষ বিমানবন্দরে আটকে পড়েছেন। অনেকে জরুরি কাজের জন্য ভ্রমণ করছিলেন, কারও প্রয়োজন ছিল জরুরি চিকিৎসার। তবে ভারত সরকার বিষয়টিকে গুরুত্ব দিয়েছে এবং ব্যবস্থা নেওয়া শুরু হয়েছে। কিছুটা সময় দেখে নেওয়া যাক। এখনই কোনও জরুরি অবস্থা নেই।”

সুপ্রিম কোর্টের এই পর্যবেক্ষণ স্পষ্ট করে দিয়েছে, ইন্ডিগোর ফ্লাইট সংকট নিয়ে কেন্দ্রীয় সরকার ও অসামরিক বিমান পরিবহণ মন্ত্রক সক্রিয়ভাবেই পদক্ষেপ নিচ্ছে। পরিস্থিতি নিয়ন্ত্রণে আসার অপেক্ষায় থাকতে বলেছে আদালত।